Aki-Mauri Huhtinen

Aki-Mauri Huhtinen (s. 27. elokuuta 1966 Tampere) on yleisesikuntaeversti ja Maanpuolustuskorkeakoulun professori.

Ura
Huhtinen kirjoitti ylioppilaaksi vuonna 1985 Sammon urheilulukiosta Tampereelta ja kävi varusmiehenä Puolustusvoimien urheilukoulun Lahdessa, lajinaan jääkiekko. Hän valmistui Kadettikoulusta vuonna 1989. Huhtinen toimi ensin Puolustusvoimien palveluksessa opetusupseerina ja opettajana. Huhtinen valmistui vuonna 2000 Maanpuolustuskorkeakoulusta yleisesikuntaupseeriksi. Hän on myöhemmin toiminut Maanpuolustuskorkeakoulussa tutkijana ja vuodesta 2004 johtamisen professorina.

Huhtinen väitteli tohtoriksi Tampereen yliopistosta eksistenssifilosofiaa ja -psykologiaa käsittelevällä työllään Sielun parantamisesta sielun hoitamiseen vuonna 1996. Huhtinen on käytännöllisen filosofian dosentti Helsingin yliopistossa ja informaatiotieteiden dosentti Lapin yliopistossa. Hän on myös Tampereen teknillisen yliopiston ja Jyväskylän yliopiston dosentti.

Vuosina 2006–2007 Huhtinen oli vierailevana tutkijana Edith Cowan -yliopistossa Perthissä Australiassa. Hän palveli 2013–2014 kuusi kuukautta ISAF-operaatiossa Afganistanissa ja oli vierailevana tutkijana Baltic Defence Collegessa Tartossa, Virossa vuonna 2014. Vuosina 2018–2019 hän palveli KFOR-operaatiossa Kosovossa apulaisosastopäällikkönä ja vuosina 2020–2021 NATOn Strategisen kommunikaation osaamiskeskuksen osastopäällikkönä Riiassa. Vuonna 2019 Huhtinen työskenteli vierailevana professorina Newcastlen yliopistossa Englannissa.

Julkaisutoiminta
Huhtinen on julkaissut useita teoksia filosofiasta, strategisesta johtamisesta ja sodankäynnin uusista muodoista.

Kasvatustieteitä sivuten Huhtinen on kirjoittanut teoksia niin filosofian kuin puolustushallinnonkin alalta. Hän on toiminut myös Kylkirauta-lehden päätoimittajana ja julkaissut useita artikkeleita ja esitelmiä eri aiheista. Huhtinen on käsitellyt muuttuvan maailman terroristisia ja muita turvallisuusuhkia uusista dynaamisista näkökulmista.

Hänen lähtökohtansa ovat filosofian piiristä omaksutussa näkemyksessä, että tieto ja sen jakelureitit edustavat pääomaa, hallintaa ja valtaa ja muodostavat siten erään nykyaikaisen sodankäynnin keskeisimmistä taistelukentistä. Huhtinen on mukana ProCom – Viestinnän ammattilaiset ry:n toiminnassa sekä Tiedepolitiikka -lehden toimituskunnassa. Huhtinen on osallistunut myös Suomen Akatemian tutkimushankkeisiin Maanpuolustuskorkeakoulun tutkimusryhmällä. Hänen viimeisin kirjansa Kansallisen turvallisuuden murros (Docendo, 2021) on kirjoitettu yhdessä Kari Laitisen kanssa.

Teokset

Dasein-analyysi. Eksistentiaalinen psykoanalyysi, (lis.) 1995.
Sielun parantamisesta sielun hoitamiseen, (väit.), 1996.
Suomalaisen upseeriuden tulevaisuus, 1999.
Näkyvä ja näkymätön kuri, 2001. 
Taistelut, kokemus ja tieto (Jari Rantapelkosen kanssa), 2001.
Imagewars – Beyond the Mask of Information Warfare, (Jari Rantapelkosen kanssa) 2001. 
Oppilasupseerit tutkijoina, 2001.
Keinosota. Taistelu vastaanottajista, 2003.
Sanasota. Johdatus sodan ja sodanjohtamisen filosofiaan, 2005.
Sotilasjohtamisen tiedon kohteet, (toim.) 2006. 
Messy Wars (Jari Rantapelkosen kanssa), 2008.
 Binaries in Battle: Representations of Division and Conflict (toimittaneet Marja Vuorinen, Noora Kotilainen ja Aki-Mauri Huhtinen), 2014.

 Lähteet 

 Katso myös 
 Tampereen fenomenologia
 Aki-Mauri Huhtisen haastattelu 29.8.2022

Luokka:Suomalaiset filosofit
Luokka:Maanpuolustuskorkeakoulun professorit
Luokka:Suomalaiset professorit
Luokka:Suomalaiset everstit
Luokka:Suomalaiset päätoimittajat
Luokka:Vuonna 1966 syntyneet
Luokka:Elävät henkilöt